## Odluka o izmjenama i dopunama Odluke o jamstvenom kapitalu kreditnih institucija

### NN 118/2011 (19.10.2011.), Odluka o izmjenama i dopunama Odluke o jamstvenom kapitalu kreditnih institucija

HRVATSKA NARODNA BANKA

2300

Na temelju članka 161. stavka 1. točke 1. Zakona o kreditnim institucijama (»Narodne novine«, br. 117/2008., 74/2009. i 153/2009.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O JAMSTVENOM KAPITALU KREDITNIH INSTITUCIJA

Članak 1.

U Odluci o jamstvenom kapitalu kreditnih institucija (»Narodne novine«, br. 1/2009., 41/2009., 75/2009. i 2/2010.) u članku 2. briše se stavak 4.

Članak 2.

U članku 6. stavak 2. mijenja se i glasi:

»(2) Kreditna institucija koja je odobrila kredit za kupnju dionica kreditne institucije, osim kumulativnih povlaštenih dionica, te je kao instrument osiguranja za njegovu otplatu uzela u zalog vlastite dionice, dužna je osnovni kapital izračunavati na sljedeći način:

1) ako je neotplaćeni iznos kredita za kupnju dionica manji od iznosa vlastitih dionica uzetih u zalog kao instrument osiguranja toga kredita ili su ti iznosi jednaki, tada je kreditna institucija dužna osnovni kapital umanjiti samo za vlastite dionice uzete u zalog kao instrument osiguranja određenoga kredita, odnosno

2) ako je neotplaćeni iznos kredita za kupnju dionica veći od iznosa vlastitih dionica uzetih u zalog kao instrument osiguranja toga kredita, tada je kreditna institucija dužna osnovni kapital umanjiti za vlastite dionice uzete u zalog kao instrument osiguranja određenoga kredita u cjelokupnom iznosu te za neotplaćeni iznos kredita za kupnju dionica u iznosu koji čini razliku između cjelokupnog iznosa te stavke i iznosa vlastitih dionica uzetih u zalog kao instrument osiguranja toga kredita.«

Članak 3.

U članku 11. stavak 1. mijenja se i glasi:

»(1) U smislu ove Odluke, nematerijalna imovina obuhvaća stavke koje su iskazane kao nematerijalna imovina u nadzornom izvještaju Bilanca u skladu s Odlukom o nadzornim izvještajima kreditnih institucija, a uključuje i predujmove za nematerijalnu imovinu te pozitivne rezerve proizašle iz revalorizacije nematerijalne imovine.«

Članak 4.

U članku 16. stavak 2. mijenja se i glasi:

»(2) Kreditna institucija koja je odobrila kredit za kupnju kumulativnih povlaštenih dionica kreditne institucije te je kao instrument osiguranja za njegovu otplatu uzela u zalog vlastite kumulativne povlaštene dionice dužna je dopunski kapital I izračunavati na sljedeći način:

1) ako je neotplaćeni iznos kredita za kupnju kumulativnih povlaštenih dionica manji od iznosa vlastitih kumulativnih povlaštenih dionica uzetih u zalog kao instrument osiguranja toga kredita ili su ti iznosi jednaki, tada je kreditna institucija dužna dopunski kapital I umanjiti samo za vlastite kumulativne povlaštene dionice uzete u zalog kao instrument osiguranja određenoga kredita, odnosno

2) ako je neotplaćeni iznos kredita za kupnju kumulativnih povlaštenih dionica veći od iznosa vlastitih kumulativnih povlaštenih dionica uzetih u zalog kao instrument osiguranja toga kredita, tada je kreditna institucija dužna dopunski kapital I umanjiti za vlastite kumulativne povlaštene dionice uzete u zalog kao instrument osiguranja određenoga kredita u cjelokupnom iznosu te za neotplaćeni iznos kredita za kupnju kumulativnih povlaštenih dionica u iznosu koji čini razliku između cjelokupnog iznosa te stavke i iznosa vlastitih kumulativnih povlaštenih dionica uzetih u zalog kao instrument osiguranja toga kredita.«

Članak 5.

U članku 18. stavak 2. mijenja se i glasi:

»(2) Kreditna institucija dužna je nakon izdavanja hibridnog instrumenta o tome bez odgađanja obavijestiti Hrvatsku narodnu banku.«

Stavak 3. točka 3. mijenja se i glasi:

»3) projekciju izračuna jamstvenoga kapitala sa stanjem na dan kada kreditna institucija namjerava hibridni instrument uključiti u dopunski kapital I i«.

Stavak 7. mijenja se i glasi:

»Ako nastupe promjene u pravnoj osnovi iz stavka 4. točke 11. ovog članka, kreditna institucija dužna je bez odgađanja o tome obavijestiti Hrvatsku narodnu banku. Ako se promjena u pravnoj osnovi iz stavka 4. točke 11. ovog članka odnosi na datum dospijeća hibridnog instrumenta, kreditna institucija tako promijenjeni hibridni instrument smije uključiti u dopunski kapital I samo ako instrument dospijeva šest godina ili više nakon datuma kada je učinjena promjena u pravnoj osnovi.«

Članak 6.

U članku 19. stavak 2. mijenja se i glasi:

»(2) Kreditna institucija dužna je nakon izdavanja podređenog instrumenta o tome bez odgađanja obavijestiti Hrvatsku narodnu banku.«

Stavak 3. točka 2. mijenja se i glasi:

»2) projekciju izračuna jamstvenoga kapitala sa stanjem na dan kada kreditna institucija namjerava podređeni instrument uključiti u dopunski kapital I i«.

Stavak 7. mijenja se i glasi:

»Ako nastupe promjene u pravnoj osnovi iz stavka 4. točke 8. ovog članka, kreditna institucija dužna je bez odgađanja o tome obavijestiti Hrvatsku narodnu banku. Ako se promjena u pravnoj osnovi iz stavka 4. točke 8. ovog članka odnosi na datum dospijeća podređenog instrumenta, kreditna institucija tako promijenjeni podređeni instrument smije uključiti u dopunski kapital I samo ako instrument dospijeva pet godina ili više nakon datuma kada je učinjena promjena u pravnoj osnovi.«

Članak 7.

Članak 24. briše se.

Članak 8.

U članku 25. stavku 2. briše se tekst: »Dopunski kapital II može se koristiti isključivo za pokriće kapitalnih zahtjeva za tržišne rizike.«

Stavak 3. mijenja se i glasi:

»(3) Iznos dopunskoga kapitala I ne smije prelaziti iznos osnovnoga kapitala.«

Stavak 5. briše se.

Članak 9.

Članak 29. mijenja se i glasi:

»Iznos izloženosti sekuritizacijskih pozicija kojima je dodijeljen ponder rizika 1250 posto uključuje:

1) iznos izloženosti sekuritizacijskih pozicija kojima je dodijeljen ponder rizika 1250 posto u skladu s člankom 460. Odluke o adekvatnosti jamstvenoga kapitala kreditnih institucija, pod uvjetom da te sekuritizacijske pozicije nisu uključene u izračun iznosa izloženosti ponderiranoga kreditnim rizikom i

2) iznos izloženosti sekuritizacijskih pozicija u knjizi trgovanja kojima bi bio dodijeljen ponder rizika 1250 posto kada bi se nalazile u knjizi banke, pod uvjetom da te sekuritizacijske pozicije nisu uključene u izračun kapitalnih zahtjeva za tržišne rizike.«

Članak 10.

U cijelom tekstu Odluke riječ »rezervacija« u odgovarajućem broju i padežu zamjenjuje se riječju »rezerviranje« u odgovarajućem broju i padežu.

Članak 11.

Ova Odluka objavljuje se u »Narodnim novinama«, a stupa na snagu 1. siječnja 2012., osim odredbi članka 9. koje stupaju na snagu 30. lipnja 2012. i odredbi članka 3. koje stupaju na snagu 31. prosinca 2012.

O. br. 282-020/10-11/ŽR

Zagreb, 7. listopada 2011.

Guverner
Hrvatske narodne banke
dr. sc. Željko Rohatinski, v. r.

Odluka, NN 118/2011-2300